Twee vas vir duisende se perlemoen | Maroela Media
Die motor waarin die perlemoen gevind is. Foto: Verskaf
Twee mans is in Kaapstad in hegtenis geneem nadat hulle met perlemoen ter waarde van duisende rande in ŉ voertuig se kattebak betrap is.
Kapt. FC van Wyk, polisiewoordvoerder, het gesê die mans is Vrydag in Eersterivier in hegtenis geneem.
“Die polisie het inligting ontvang van verdagte mans wat in voertuie by ŉ winkelsentrum in die omgewing se parkeergebied gewaar is,” het Van Wyk gesê.
Die polisie het gaan ondersoek instel en die verdagtes se motors deursoek.
“Altesaam 16 sakke perlemoen is in een van die motors, ŉ VW Golf, se kattebak gevind. Daar was altesaam 1 573 stuks perlemoen met ŉ geskatte waarde van nagenoeg R780 000.”
Die polisie het op twee voertuie beslag gelê.
Die verdagtes, onderskeidelike 43 en 47 jaar oud, moet binnekort in die hof verskyn vir die onwettige besit van perlemoen.
Kaapstad misdaad perlemoen Wes-Kaap
Maroela. Ek vra weer. Sê asb vir ons wat word van die goed. Waar kan ons koop of word dit vernietig. Verkoop dit en skenk die geld aan ń instansie.
Waarom is hulle nie in-aksie vasgetrek nie? Ons kuswag is kragloos en magloos. En waarheen verdwyn die sakke vol seediere gewoonlik? Na die Ooste ja, ons regering se beste vriende wat die see leegtap en alles… alles opvreet, selfs die giftigste vir die ‘fun’.
Dit sal interessant wees om te hoor wat word van hierdie gekonfiskeerde perlemoen. Dit kan terug in die see gegooi word om deel van die voedingsketting te word…. die beste oplossing myns insiens, maar as dit verkoop word, aan wie? Selfde met al die drugs?
Dit is altyd vir my snaaks om te sien hoe word daar deur die polisie gekonsentreer op perlemoen asof dit die prioriteit misdaad in SA is pleks konsentreer hulle so op moorde, dwelms en onwettige immigrante.